ΠΣΦ Αϊντχόφεν

Η ΠΣΦ Αϊντχόφεν (ολλανδικά: PSV, ολλανδική προφορά: ˌpe.jɛs.ˈfeː) είναι αθλητικός σύλλογος από την ομώνυμη πόλη της Ολλανδίας. Περισσότερο γνωστή είναι η ποδοσφαιρική ομάδα αλλά ο σύλλογος καλλιεργεί συνολικά 20 διαφορετικά σπορ. Η Αϊντχόβεν είναι μία από τις τρεις ολλανδικές ομάδες που έχουν κατακτήσει το Κύπελλο Πρωταθλητριών. Οι άλλες δύο είναι ο Άγιαξ και η Φέγενορντ. Επίσης, έχει κατακτήσει το Κύπελλο ΟΥΕΦΑ. 

Ο σύλλογος, ο οποίος συναντάται και ως Αϊντχόβεν, έχει χρώματα κόκκινο και άσπρο και αγωνίζεται στο Philips Stadion χωρητικότητας 35.000 θεατών. Το παρατσούκλι του συλλόγου είναι Boeren, δηλαδή «Χωριάτες». Προήλθε από την αρχική αγροτική δραστηριότητα των κατοίκων της περιοχής. Επίσης, αποκαλούνται Rood-witten (Ερυθρό-λευκοί).

Ίδρυση 
Η «Φίλιπς Σπορτ Φερένιχινγκ» (Philips Sport Vereniging, ολλανδική προφορά: ˈfi.lɪps ˌspɔrt fə.ˌreː.nə.ɣɪŋ) ή Αθλητική Ένωση Φίλιπς όπως είναι σε μετάφραση ο πλήρης τίτλος του συλλόγου, ιδρύθηκε στις 31 Αυγούστου 1913 από την εταιρία Philips, η οποία είναι χορηγός της ομάδας, ώστε να αθλούνται οι εργαζόμενοι σε αυτήν. Η ίδρυσή της συνδυάστηκε με τον εορτασμό της εκατονταετίας από την ήττα των Γάλλων κατά τους ναπολεόντειους πολέμους, επέτειος που εορτάστηκε και με αθλητικές εκδηλώσεις.

Στεγάστηκε εξ αρχής στο Philips Stadion, το οποίο βέβαια επεκτάθηκε και βελτιώθηκε πολλές φορές. Είναι ένα από τα καλύτερα ολλανδικά γήπεδα κι έχει φιλοξενήσει αρκετούς διεθνείς αγώνες και τελικούς ευρωπαϊκών διοργανώσεων.

Ιστορική πορεία 
Η Αϊντχόβεν αξιώθηκε πολλών ποδοσφαιρικών διακρίσεων και τίτλων, ενώ αγωνίστηκαν σε αυτήν δεκάδες διάσημοι ποδοσφαιριστές, όπως οι:Κόεν Ντίλεν-δεκαετία '50, φαν ντερ Κούιλεν (Willy van der Kuijlen), φαν Μπέβερεν (Jan van Beveren), Πούρτβλιτ (Jan Poortvliet), αδερφούς Βίλι και Ρενέ Βαν ντε Κέρκοφ (Van de Kerkhof), Χουμπ Στέφενς (Huub Stevens),Έρνι Μπραντς,τη δεκαετία του ’70 και πιο πρόσφατα οι Τόρεσεν, Άρνεσεν, Ρουντ Γκούλιτ (Ruud Gullit),Ρόναλντ Κούμαν,Γκέρετς,Φαν Μπρόκελεν,Λέρμπι,Φάνεμπουργκ,Κιφτ,Κέζμαν (Mateja Kežman), Ρομάριο, Ρονάλντο, Νίλις (Luc Nilis), Κοκού (Philip Cocu), Σταμ (Jaap Stam), Ρουντ Φαν Νίστελροϊ (Ruud van Nistelrooy), φαν Μπόμελ (Mark van Bommel), Άριεν Ρόμπεν, Φαρφάν (Jefferson Farfán), Σίμονς (Timmy Simons), Φόγκελ (Johann Vogel), Βένεγκορ οφ Χέσελινκ (Jan Vennegoor of Hesselink), Βατερέους (Ronald Waterreus),Βαιναλντουμ(Georginio Wijnaldum),Ντεπαι(Memphis Depay) κλπ. 

Το 1978 κατέκτησε τον πρώτο ευρωπαϊκό της τίτλο, νικώντας με 3-0 την γαλλική Μπαστιά στον τελικό του Κυπέλλου ΟΥΕΦΑ με προπονητή τον Κέες Ράιφερς. Δέκα χρόνια αργότερα, το 1988, με προπονητή τον Γκους Χίντινγκ (Guus Hiddink) κέρδισε το Κύπελλο Πρωταθλητριών, με βασικούς ποδοσφαιριστές τους: Κούμαν (Ronald Koeman), Γκέρετς (Eric Gerets), Λέρμπι (Søren Lerby),Φαν Μπρόκελεν,Φαν Άρλε,Χάιντζε,Φαν Τίχελεν,Φάνεμπουργκ και Κιφτ (Wim Kieft). Στον τελικό νίκησε την Μπενφίκα στα πέναλτι έπειτα από ένα άγονο 0-0. 
Παραδόξως, κατέκτησε το κύπελλο χωρίς να καταφέρει να νικήσει ούτε στα προημιτελικά την Ζιροντέν Μπορντό ούτε στα ημιτελικά τη Ρεάλ Μαδρίτης. Έφερε τέσσερις ισοπαλίες και προκρίθηκε με το εκτός έδρας γκολ. Ισοπαλία με 2-2 έφερε και στον τελικό του Διηπειρωτικού Κυπέλλου με τη Νασιονάλ Μοντεβίδεο της Ουρουγουάης αλλά αυτή τη φορά ηττήθηκε στα πέναλτι κι έχασε το κύπελλο.

Γκους Χίντιγκ 

Τις μεγάλες της επιτυχίες η Αϊντχόφεν τις έκανε με προπονητή τον Γκους Χίντιγκ. Ο Χίντιγκ ανέλαβε την PSV το 1987. Η ομάδα κατέκτησε το πρωτάθλημα Ολλανδίας (1986, 1987, 1988, 1989), το κύπελλο Ολλανδίας (1988, 1989, 1990) και το Κύπελλο Πρωταθλητριών το 1988, με παίκτες όπως ο Δανός Λέρμπι, ο Ρούουντ Γκούλιτ, ο Έρικ Γκέρετς και ο Ρομάριο.

Ο Χίντιγκ ξαναγύρισε στην PSV το 2002, αφού είχε οδηγήσει την εθνική ομάδα της Νότιας Κορέας στα ημιτελικά του  Μουντιάλ του 2002. Με τον Χίντιγκ, η PSV πήρε το πρωτάθλημα στην Ολλανδία το 2003, 2005, 2006 και το κύπελλο Ολλανδίας το 2005, ενώ την ίδια σεζόν (2004-05) η Αϊντχόφεν, με παίκτες όπως ο Μαρκ Φαν Μπόμελ, ο Φιλίπ Κοκού, ο Γιαν Φένεχορ οφ Χέσελινκ, ο Παρκ Γι Σουνγκ, ο Λι Γιουνγκ Πιο, ο Αουρέλιο Γκόμες, ο Βόγκελ, ο Φαρφάν και ο Νταμάρκους Μπίσλεϊ, έφτασε ως τα ημιτελικά του Τσάμπιονς Λιγκ, και δεν προκρίθηκε στον τελικό, καθώς αποκλείστηκε από τη Μίλαν, χάνοντας 2-0 στο Σαν Σίρο και νικώντας 3-1 στο Φίλιπς Στάντιον.

Η Αϊντχόβεν έχει αναδείξει αρκετά ταλέντα προερχόμενα από άλλες χώρες με πιο γνωστές περιπτώσεις το Βραζιλιάνο Ρονάλντο, τον Ρομάριο, τον Ισλανδό Γκούντγιονσεν (Eidur Gudjohnsen) και πρόσφατα τους Ασιάτες Παρκ Γι Σουνγκ και Λι Γιουνγκ Πιο. 

Από τον πάγκο της ομάδας έχουν περάσει μερικά διάσημα ονόματα προπονητών. Εκτός από τον Χίντιγκ, επιτυχίες έφεραν στην ομάδα ο Βέλγος Έρικ Γκέρετς και ο Ρόναλντ Κούμαν.

Τίτλοι – Διακρίσεις

Διεθνείς 
Κύπελλο Πρωταθλητριών: 1
1988
Κύπελλο ΟΥΕΦΑ: 1 
1978

Εγχώριες 
Πρωταθλήματα Ολλανδίας: 24
1929, 1935, 1951, 1963, 1975, 1976, 1978, 1986, 1987, 1988, 1989, 1991, 1992, 1997, 2000, 2001, 2003, 2005, 2006, 2007, 2008, 2015, 2016, 2018
Κύπελλα Ολλανδίας: 11
1950, 1974, 1976, 1988, 1989, 1990, 1996, 2005, 2012, 2022, 2023

 Σούπερ Καπ Ολλανδίας (Johan Cruijff schaal): 14
 1992, 1996, 1997, 1998, 2000, 2001, 2003, 2008, 2012, 2015, 2016, 2021, 2022, 2023

Άλλα σπορ 
Συνολικά, λειτουργούν 17 αθλητικοί σύλλογοι με την ονομασία Philips Sport Vereniging (PSV), οι οποίοι παλαιότερα συγκροτούσαν την «Ομοσπονδία Αθλητικών Ενώσεων Φίλιπς» (Federatie van Philips Sport Verenigingen), ως το 2004 που διαλύθηκε. Στους συλλόγους της Φίλιπς Αϊντχόβεν καλλιεργούνται 20 διαφορετικά σπορ και αθλούνται περισσότεροι από 5.000 αθλητές.

Το δεύτερο σε φήμη τμήμα της PSV είναι το κολυμβητικό, στο οποίο ανήκουν οι ολυμπιονίκες φαν ντεν Χούγκενμπαντ (Pieter van den Hoogenband) και Ντε Μπρούιν (Inge de Bruijn).

Παραπομπές

Εξωτερικοί σύνδεσμοι 

 Επίσημη ιστοσελίδα της ΠΣΦ Αϊντχόφεν

Αϊντχόβεν
Ιδρύσεις αθλητικών συλλόγων το 1913
Α
Αϊντχόφεν
Ιδρύσεις ποδοσφαιρικών ομάδων το 1913
 
Philips